**Z A P I S N I K**

**98. SJEDNICA ODBORA ZA DOKTORSKE STUDIJE**

**Srijeda, 6. april 2022. godine**

**Rektorat, sala Senata**

U radu Odbora učestvovali su prof. dr Biljana Šćepanović, prof. dr Tatjana Novović, prof. dr Mileta Golubović, prof. dr Biljana Lazović, prof. dr Boris Vukićević, prof. dr Miloš Daković, prof. dr Ljiljana Pajović Dujović, prof. dr Nikola Milović i prof. dr Jelena Šaković Jovanović.

Odsustvo sa sjednice Odbora pravdali su pisanim putem prof. dr David Kaljaj i prof. dr Edin Jašarović.

Sjednicom Odbora presjedavala je prof. dr Biljana Šćepanović, predsjednik Odbora.

Odbor je započeo rad u 13.00h.

Sjednica je održana prema sljedećem, utvrđenom, **D N E V N O M R E D U:**

1. **Zapisnici sa prethodnih sjednica**
	1. Usvajanje Zapisnika sa 97. sjednice Odbora za doktorske studije
2. **Imenovanja mentora**
	1. M – Vesna Kisić – MedF
	2. M – Milica Filipović – BTF
	3. M – Nikola Vujičić – EF
	4. M – Milan Raičević – EF
	5. M – Milena Daković – EF
	6. M – Ljubodrag Samardžić – MTF
	7. M – Valentina Šćepanović – PMF
	8. M – Blerina Hasani – PMF
	9. M – Miloš Luburić – MedF
	10. M – Zorka Kašćelan – MedF
3. **Godišnji izvještaji mentora**
	1. IM – Milutin Radonjić – PMF
4. **Izvještaji komisija za ocjenu prijava doktorskih disertacija**
	1. D1 – Milutin Radonjić – PMF
	2. D1 – Itana Bubanja – PMF
	3. D1 – Anton Đokaj – PMF
	4. D1 – Besa Jerliu – FilolF
5. **Ispunjenost uslova i imenovanja komisija za ocjenu doktorskih disertacija**
	1. D2 – Neda Bošković – PMF
	2. D2 – Aleksandra Jovanović – PF
6. **Izvještaji komisija za ocjenu doktorskih disertacija**
	1. D3 – Edin Liđan – PMF
7. **Izvještaji softvera za provjeru plagijarizma**
	1. Neda Bošković – PMF
	2. Aleksandra Jovanović – PF
8. **Razno**
	1. Dopuna liste potencijalnih mentora
	2. Izmjena mentora – Jelena Mijušković – PMF
	3. Izmjena člana Komsije za ocjenu teme doktorske disertacije – Milan Šćekić – FilozF
	4. Priznavanje ispita – Goran Gojković – FSFV
	5. Priznavanje ispita – Arijana Govori – FSFV
	6. Priznavanje ispita – Neda Bošković – OR
	7. Procedura doktorske disertacije (odobravanje teme i imenovanje mentora) – Boris Marković – ETF
	8. Procedura doktorske disertacije (ocjena disertacije) – Nenad Koprivica – FPN
	9. Plan organizacije/izvođenja nastave za studijsku 2022/23. godinu
	10. Upit Pomorskog fakulteta u vezi mentora doktoranda Stanice Nedović

**I Usvajanje Zapisnika sa prethodnih sjednica**

Na Zapisnik sa prethodne, 97. sjednice Odbora za doktorske studije, nije bilo primjedbi i jednoglasno je usvojen.

**II Imenovanja mentora**

Članovi Odbora su se, na predlog predsjedavajuće, prof. br Biljane Šćepanović, o dostavljenim predlozima vijeća fakulteta za imenovanje mentora kandidatima mr Vesni Kisić, mr Milici Filipović, mr Nikoli Vujičiću, mr Milanu Raičeviću, mr Mileni Daković, kao i mr Milošu Luburiću i mr Zorki Kašćelan, nakon što je utvrđeno da nema primjedbi, izjasnili aklamacijom i to sa **9 glasova „za“ i bez uzdržanih i glasova protiv.**

Prof. dr Biljana Šćepanović je obavijestila članove Odbora da je Metalurško-tehnološki fakultet dopunio materijal za mr Ljubodraga Samardžića, kako je to traženo od te univerzitetske jedinice nakon 97. sjednice Odbora. Kako nije bilo primjedbi, pristupilo se izjašnjavanju o predlogu Vijeća MTF-a za imenovanje mentora mr Ljubodragu Samardžiću. Članovi Odbora glasali su sa **9 glasova „za“, dok uzdržanih i glasova protiv nije bilo.**

Članovi Odbora glasali su sa **9 glasova „za“, dok uzdržanih i glasova protiv nije bilo,** u predmetu mr Valentine Šćepanović sa Prirodno-matematičkog fakulteta, nakon otklanjanja sumnji da su kandidatkinja i predložena mentorka u srodstvu, odnosno u potencijalnom konfliktu interesa.

Odbor je ponovo odlučio da za narednu sjednicu odgodi izjašnjavanje o predlogu Vijeća Prirodno-matematičkog fakulteta o imenovanju mentora kandidatkinji mr Blerini Hasani, nakon što PMF dopuni dostavljenu dokumentaciju u dijelu koji se odnosi na predloženog komentora prof. dr Xhevdeta Thaqija sa Univerziteta „Kadri Zeka“ iz Gnjilana.

**III Godišnji izvještaji mentora**

Članovi Odbora konstatovali su da je izvještaj mentora za kandidata mr Milutina Radonjića sa Prirodno-matematičkog fakulteta pozitivan. Rad doktoranda ocijenjen je visokim ocjenama i predložen je dalji rad na disertaciji. Odbor je sa **9 glasova „za“** glasao za usvajanje Izvještaja mentora o radu kandidata, dok **glasova protiv i uzdržanih nije bilo**.

Odbor je ukazao da bi mentori prilikom koncipiranja izvještaja trebalo da poštuju pravila akademskog oslovljavanja kandidata, te da bi trebalo izbjegavati oslovljavanje ličnim imenom.

**IV Izvještaji komisija za ocjenu prijava doktorskih disretacija**

1. Uvodničar za predmet **mr Milutina Radonjića** bio je prof. dr Mileta Golubović.

Predsjedavajuća, prof. dr Biljana Šćepanović, je upoznala članove Odbora da je u slučaju kandidata mr Milutina Radonjića zabilježeno nepoštovanje rokova propisanih Pravilima doktorskih studija u dijelu koji se odnosi na vrijeme između imenovanja Komisije za ocjenu prijave doktorske disertacije i odbrane polaznih istraživanja, kao i na vrijeme između odbrane polaznih istraživanja i podnošenja izvještaja Komisije, te da je zatražila objašnjenje od Prirodno-matematičkog fakulteta ova kašnjenja. Saopštila je da je PMF dostavio pisano obrazloženje, sa kojim je upoznala članove Odbora, koji su navedene razloge kašnjenja prihvatili kao relevantne. Ukazala je i da je naslov disertacije doktoranda Radonjića veoma interesantan, pogotovo u kontekstu teme koja je dominantno medicinska. Sa njom se saglasio uvodničar prof. dr Mileta Golubović, koji je kazao i da je u pitanju veoma važna, multidisciplinarna i moderna tema. On je članove Odbora upoznao sa podacima relevantnim za dostavljeni predlog, a nakon razmatranja dostupnih podataka, Odbor je pristupio glasanju.

Odbor je glasao na sljedeći način:

* usvajanje Izvještaja komisije za ocjenu prijave doktorske disertacije: **9 glasova „za“, nije bilo glasova protiv i uzdržanih.**

Odbor je saglasan sa predlogom Vijeća Prirodno-matematičkog fakulteta broj 338/1, od 10. 3. 2022. godine, za usvajanje Izvještaja Komisije o ocjeni prijave doktorske disertacije i predlaže Senatu da prihvati prijavu doktorske disertacije „Učestalost genotipova HLA-DQA1 i HLA-DQB1 lokusa u crnogorskoj populaciji i njihova povezanost sa celijakijom“ kandidata mr Milutina Radonjića.

Konstatovano je da je naslov disertacije izmijenjen u odnosu na prvobitno predložen naslov u prijavi, na predlog Komisije o ocjeni prijave doktorske disertacije.

1. Uvodničar za predmet **mr Itane Bubanje** bio je prof. dr David Kalaj.

Prof. dr David Kalaj je pisanim putem upoznao članove Odbora sa podacima relevantnim za dostavljeni predlog. Predsjedavajuća, prof. dr Biljana Šćepanović, je ukazala da je za kandidatkinju mr Bubanju dostavljena dvojezična dokumentacija – na crnogorskom i engleskom jeziku. Odbor razmatra dokumentaciju na crnogorskom jeziku, a za dokumentaciju na engleskom jeziku je, kao i na ranijim sjednicama, konstratovano da nije baš zgodno rješenje kada zaglavlja/naslovi obrazaca ostaju napisani na crnogorskom jeziku, a obrazac je popunjen na negleskom jeziku. Nakon razmatranja svih dostupnih podataka, pristupilo se glasanju.

Odbor je glasao na sljedeći način:

* usvajanje Izvještaja komisije za ocjenu prijave doktorske disertacije: **9 glasova „za“, nije bilo glasova protiv i uzdržanih.**

Odbor je saglasan sa predlogom Vijeća Prirodno-matematičkog fakulteta broj 723, od 31. 3. 2022. godine za usvajanje Izvještaja Komisije o ocjeni prijave doktorske disertacije i predlaže Senatu da prihvati prijavu doktorske disertacije „Produkcija naelektrisanih leptonskih parova kroz Drel-Jan proces u proton-proton sudarima na LHC-u“ kandidatkinje mr Itane Bubanje.

1. Uvodničar za predmet **mr Antona Gjokaja** bio je prof. dr David Kalaj.

Prof. dr David Kalaj je pisanim putem upoznao članove Odbora sa podacima relevantnim za dostavljeni predlog. Konstatovano je da su u D1 obrascu uvaženi komentari Odbora na PD obrazac, prevashodno u vezi formulacije ciljeva i hipoteza istraživanja. Nakon razmatranja svih dostupnih podataka, pristupilo se glasanju.

Odbor je glasao na sljedeći način:

* usvajanje Izvještaja komisije za ocjenu prijave doktorske disertacije: **9 glasova „za“, nije bilo glasova protiv i uzdržanih.**

Odbor je saglasan sa predlogom Vijeća Prirodno-matematičkog fakulteta broj 724, od 31. 3. 2022. godine za usvajanje Izvještaja Komisije o ocjeni prijave doktorske disertacije i predlaže Senatu da prihvati prijavu doktorske disertacije „Granična svojstva kvazikonformnih harmonijskih preslikavanja u prostoru“ kandidata mr Antona Gjokaja.

1. Uvodničar za predmet **mr Bese Jerliu** bila je prof. dr Ljiljana Pajović Dujović.

Predsjedavajuća, prof. dr Biljana Šćepanović, je upoznala članove Odbora da je u slučaju kandidata mr Bese Jerliu zabilježeno nepoštovanje roka propisanog Pravilima doktorskih studija u dijelu koji se odnosi na vrijeme između odbrane polaznih istraživanja i podnošenja izvještaja Komisije za ocjenu prijave doktorske disertacije. Moguće da je prekoračen i rok koji se odnosi na vrijeme između imenovanja Komisije i odbrane polaznih istraživanja, ali se to ne može utvrditi iz raspoložive dokumentacije. Potrebno je da Filološki fakultet dostavi obrazloženje za prekoračenje rok(ov)a. Dodatno, u toku sjednice je ukazano na nužnost poštovanja svih rokova postavljenih Pravilima doktorskih studija, kako bi doktorske studije tekle nesmetano i efikasno, bez nepotrebnog i neizvjesnog čekanja doktoranada na administrativne prcedure. Stav Odbora je da bi u izvještajima trebalo navesti obrazloženje u slučaju prekoračenja rokova.

Prof. dr Ljiljana Pajović Dujović upoznala je članove Odbora sa podacima relevantnim za dostavljeni predlog. Nakon razmatranja dostupnih podataka, odlučeno je da se od Komisije za ocjenu prijave doktorske disertacije mr Bese Jerliu zatraži da ponovo pripremi izvještaj, te da dostavi obrazloženje zašto nijesu ispoštovani rokovi postavljeni Pravilima doktorskih studija. Članovi Obora ocijenili su da je izvijesno da je kandidatkinja postigla određeni napredak i pokazala želju za daljim usavršavanjem, ali da bi u Izvještaju trebalo jasnije da budu koncipirani cilj i hipoteze istraživanja, kao osnov za predstojeće istraživanje, koji treba precizno da definiše njegove pravce. Osim toga, naslov disertacije „Nastava književnosti Njujorka na akademskom nivou filoloških studija i njen uticaj na razvoj vještine čitanja“ („Teaching literature of New York at the academic level of philological studies and its impact on the development of reading skills“) nije precizno formulisan u smislu nepoznanice da li se misli na državu ili grad Njujork, da li se radi o književnosti o Njujorku ili književnosti stvaralaca iz Njujorka ili književnosti stvarane na području Njujorka. Predloženi naslov znatno bolje zvuči na engleskom jeziku. Iako kandidatkinja planira pisanje disertacije na engleskom jeziku, veoma je značajno da naslov disertacije na Univerzitetu Crne Gore ima odgovarajuću formulaciju i na crnogorskom jeziku, što trenutno nije slučaj. Zbog svega navedenog, Odbor sugeriše kandidatu, mentoru i Komisiji za ocjenu doktorske disertacije da nanovo razmotre formulaciju naslova disertacije na oba jezika.

**V Ispunjenost uslova i imenovanja komisija za ocjenu doktorskih disertacija**

1. Uvodničar za predmet **mr Nede Bošković** bila je prof. dr Biljana Šćepanović.

Prof. dr Biljana Šćepanović je upoznala članove Odbora sa podacima relevantnim za dostavljeni predlog. Nakon razmatranja svih dostupnih podataka, pristupilo se glasanju.

Odbor je glasao na sljedeći način:

* ispunjenost uslova za ocjenu doktorske disertacije: **9 glasova „za“, nije bilo glasova protiv i uzdržanih**;
* imenovanje Komisije za ocjenu doktorske disertacije: **9 glasova „za“, nije bilo glasova protiv i uzdržanih**.

Odbor je utvrdio da je ispunjen uslov za ocjenu doktorske disertacije iz člana 38 Pravila doktorskih studija, odnosno da kandidatkinja dr med Neda Bošković ima objavljen rad, kao prvi autor, sa rezultatima iz doktorske disertacije, u časopisu sa SCI/SCIE liste.

Odbor je saglasan sa predlogom Vijeća Prirodno-matematičkog fakulteta broj 537, od 10. 3. 2022. godine, i predlaže Senatu da imenuje Komisiju za ocjenu doktorske disertacije „Procjena ekološkog stanja mora na osnovu sadržaja teških metala i mikroplastike u sedimentu i ribama u priobalnom moru Crne Gore” kandidata mr Nede Bošković, u sastavu: prof. dr Biljana Damjanović-Vratnica, redovni profesor Metalurško-tehnološkog fakulteta Univerziteta Crne Gore, prof. dr Nada Blagojević, redovni profesor Metalurško-tehnološkog fakulteta Univerziteta Crne Gore, prof. dr Dragana Milošević, vanredni profesor Prirodno-matematičkog fakulteta Univerziteta Crne Gore, prof. dr Danijela Joksimović, viši naučni saradnik na Institutu za biologiju mora Univerziteta Crne Gore, i prof. dr Oliver Bajt, vanredni profesor Fakulteta za hemiju i hemijsku tehnologiju Univerziteta u Ljubljani.

1. Uvodničar za predmet **mr Aleksandre Jovanović** bio je prof. dr Boris Vukićević.

Prof. dr Boris Vukićević je upoznao članove Odbora sa podacima relevantnim za dostavljeni predlog. U raspravi je konstatovano da je Odbor načelno saglasan sa predlogom Vijeća Pravnog fakulteta broj 04-533/3, od 30. 3. 2022. godine. Glasanje je odloženo dok prof. dr Biljana Šćepanović dobije dopunske informacije o izdanju časopisa *Revija za kriminalistiko in kriminologijo*, u kojem je objavljen rad mr Aleksandre Jovanović, sa rezultatima iz njene doktorske disertacije „Suzbijanje pranja novca i finansiranja terorizma u crnogorskom i evropskom krivičnom zakonodavstvu i praksi“, budući da informacije o izdanju iz 2021. godine još uvijek nisu dostupne na web-stranici časopisa (u aprilu 2022. godine).

**VI Izvještaji komisija za ocjenu doktorskih disertacija**

1. Uvodničar za predmet **mr Edina Liđana** bio je prof. dr David Kalaj.

Prof. dr David Kalaj upoznao je pisanim putem članove Odbora sa podacima relevantnim za dostavljeni predlog. Nakon razmatranja dostupnih podataka, pristupilo se glasanju.

Odbor je glasao na sljedeći način:

* usvajanje Izvještaja Komisije za ocjenu doktorske disertacije: **9 glasova „za“, nije bilo glasova protiv i uzdržanih**;
* imenovanje Komisije za odbranu doktorske disertacije: **9 glasova „za“, nije bilo glasova protiv i uzdržanih**.

Odbor je dao pozitivno mišljenje na Izvještaj Komisije o ocjeni doktorske disertacije i na disertaciju pod nazivom „Topološke karakteristike popločavanja generisanim polinomima” kandidata mr Edina Liđana, i saglasan je sa predlogom Vijeća Prirodno-matematičkog fakulteta broj 722, od 31. 3. 2022. godine, za imenovanje Komisije za odbranu doktorske disertacije, u sastavu: prof. dr Svjetlana Terzić, redovni profesor Prirodno-matematičkog fakulteta Univerziteta Crne Gore, prof. dr Rade Živaljević, naučni saradnik Matematičkog instituta SANU u Beogradu, prof. dr Žana Kovijanić Vukićević, redovni profesor Prirodno-matematičkog fakulteta Univerziteta Crne Gore, prof. dr Vladimir Božović, redovni profesor Prirodno-matematičkog fakulteta Univerziteta Crne Gore, i dr Đorđe Baralić, viši naučni saradnik Matematičkog instituta SANU u Beogradu.

**VII Izvještaji softvera za provjeru plagijarizama**

1. Saglasno članu 9 Odluke o korišćenju softvera za utvrđivanje plagijata na Univerzitetu Crne Gore, Odbor za doktorske studije izvršio je provjeru elektronske verzije doktorske disertacije „Procjena ekološkog stanja mora na osnovu sadržaja teških metala i mikroplastike u sedimentu i ribama u priobalnom moru Crne Gore“ doktorantkinje **Nede Bošković**, koja je dostavljena sa Prirodno-matematičkog fakulteta. Nakon izvršene provjere, ustanovljeno je da u elektronskoj verziji doktorske disertacije nema elemenata koji bi se mogli tumačiti kao plagijat, saglasno kriterijumima propisanim članom 8 Odluke o korišćenju softvera za utvrđivanje plagijata na Univerzitetu Crne Gore.

Odbor je glasao na sljedeći način: **9 glasova „za“, nije bilo glasova protiv i uzdržanih**.

1. Saglasno članu 9 Odluke o korišćenju softvera za utvrđivanje plagijata na Univerzitetu Crne Gore, Odbor za doktorske studije izvršio je provjeru elektronske verzije doktorske disertacije „Suzbijanje pranja novca i finansiranja terorizma u crnogorskom i evropskom krivičnom zakonodavstvu i praksi“ doktorantkinje **Aleksandre Jovanović**, koja je dostavljena sa Pravnog fakulteta. Nakon izvršene provjere, ustanovljeno je da u elektronskoj verziji doktorske disertacije nema elemenata koji bi se mogli tumačiti kao plagijat, saglasno kriterijumima propisanim članom 8 Odluke o korišćenju softvera za utvrđivanje plagijata na Univerzitetu Crne Gore.

Odbor je glasao na sljedeći način: **9 glasova „za“, nije bilo glasova protiv i uzdržanih**.

**VIII Razno**

1. Odbor je sa **9 glasova „za“, nije bilo glasova protiv i uzdržanih,** prihvatio predlog da se ažurira Lista potencijalnih mentora. Predsjednica Odbora prof. dr Biljana Šćepanović informisala je članove da je Lista ažurirana sa osam novih mentora, od kojih je polovina sa Univerziteta Crne Gore, a ostatak sa stranih univerziteta. Na Odboru je dogovoreno da se novo ažuriranje liste obavi na jesen, te da se dr Tatjana Popović sa Biotehničkog fakulteta privremeno ukloni sa liste do regulisanja statusa na Univerzitetu Crne Gore, s obzirom da je prof. dr Biljana Lazović informisala Odbor da dr Popović trenutno nije u radnom odnosu na UCG.
2. Odbor je sa **9 glasova „za“, nije bilo glasova protiv i uzdržanih,** prihvatio predlog Prirodno-matematičkog fakulteta da se promijeni komentor pri izradi doktorske disertacije kandidatkinje mr Jelene Mijušković. Riječ je o kandidatkinji koja bi trebalo da dobije *Joint PhD Degree* – na Univerzitetu Crne Gore i na Institutu CEA - IRFU, Saclay, Pariz, Francuska. Odlukom Senata Univerziteta Crne Gore broj 966, od 25. 04. 2019. godine, stariji istraživač Instituta CEA - IRFU, Saclay, dr Marc Dejardin imenovan je za komentora kandidatkinji Mijušković. Dodatno, Senat je na predlog Odbora za doktorske studije donio Odluku broj 03-222/1 od 09. 03. 2022. godine kojom je imenovana Komisija za ocjenu doktorske disertacije doktorantkinje Jelene Mijušković, čiji je član, među ostalima, i dr Federiko Ferri, istraživač na pariškom Institutu CEA - IRFU, Saclay, koji je naknadno sa te institucije predložen za koomentora umjesto dr Dejardina. Sagledavajući dostupne podatke, te imajući u vidu i formalno-pravne aspekte saradnje Univerziteta Crne Gore i Instituta CEA - IRFU, Saclay, članovi Odbora procijenili su da bi trebalo izaći u susret zahtjevu francuskih partnera i izvršiti promjenu mentora.
3. Odbor je sa **9 glasova „za“, nije bilo glasova protiv i uzdržanih,** prihvatio predlog iz Odluke Vijeća Filozofskog fakulteta, broj 01-780 od 24. 03. 2022. godine, da se umjesto akademika prof. dr Zorana Lakića, člana Komisije za ocjenu prijave doktorske disertacije „Albanci u Crnoj Gori 1945-1955“ doktoranda Milana Šćekića, imenuje dr Dmitar Tasić, viši naučni saradnik u Institutu za noviju istoriju Srbije. Inicijativa za izmjenu člana je potekla upravo od akademika prof. dr Zorana Lakića. Dodatno, predsjedavajuća, prof. dr Biljana Šćepanović, je ukazala da je i u ovom slučaju došlo do prekoračenja roka u kojem je, po Pravilima doktorskih studija, trebalo organizovati odbranu polaznih istraživanja nakon što je Senat imenovao Komisiju za ocjenu prijave doktorske disertacije, te je, osim po inicijativi jednog člana Komisije, i pravno-formalno potrebno imenovati novu Komisiju. Predložena je nova komisija u sastavu: prof. dr Dubravka Stojanović, redovni profesor Filozofskog fakulteta Univerziteta u Beogradu, prof. dr Šerbo Rastoder, akademik, redovni profesor Filozofskog fakulteta Univerziteta Crne Gore, dr Đorđije Borozan, saradnik Istorijskog instituta Univerziteta Crne Gore, prof. dr Živko Andrijašević, redovni profesor Filozofskog fakulteta Univerziteta Crne Gore, i dr Dmitar Tasić, viši naučni saradnik u Insititutu za noviju istoriju Srbije, u Beogradu.
4. Odbor je odgodio izjašnjavanje o predmetu priznavanja ispita kandidatu mr Goranu Gojkoviću sa Fakulteta za sport i fizičko vaspitanje, do dostavljanja dodatnog materijala sa Fakulteta za sport i fizičko vaspitanje, što je zatraženo na prethodnoj sjednici Odbora. Komisija za doktorske studije Fakulteta za sport i fizičko vaspitanje ranije je Odboru dostavila dopis vezano za priznavanje svih ispita sa sa prve godine doktorskih studija, odnosno 60 ECTS kredita, doktorandu Goranu Gojkoviću zbog završenih dvogodišnjih magistarskih studija. Kako na Univerzitetu Crne Gore ne postoji uniformno djelovanje po ovom pitanju, predsjedavajuća prof. dr Biljana Šćepanović je na prethodnoj sjednici Odbora istakla da je potrebno konsultovati se sa Pravnom službom oko ovog pitanja i pribaviti nedostajuću dokumentaciju iz dosijea kandidata, kako bi bilo utvrđena ukupna dužina univerzitetskog obrazovanja kandidata Gojkovića koje je prethodilo doktorskim studijama. Naime, dvogodišnje master/magostarske studije same po sebi ne opravdavaju priznavanje ispita na doktorskim studijama u slučaju kada su u sklopu neophodnih 300 ECTS kredita univerzitetskog obrazovanja, čije posjedovanje je preduslov za upis na doktorske studije. Na posljednjoj sjednici Odbora ponovljen je ranije izrečeni stav da i ako bude moguće priznavanje predmeta, kandidat mora prijaviti doktorsku disertaciju, odnosno raditi polazna istraživanja, tako da je maksimalno moguće priznavanje u visini 40 ECTS kredita.
5. Odbor je odgodio izjašnjavanje o predmetu priznavanja isita kandidatkinji mr Arijani Govori sa Fakulteta za sport i fizičko vaspitanje do dostavljanja stava Pravne službe Rektorata Univerziteta Crne Gore, što je zatraženo na prethodnoj sjednici Odbora. Komisija za doktorske studije Fakulteta za sport i fizičko vaspitanje ranije je Odboru dostavila dopis vezano za priznavanje svih ispita sa prve godine doktorskih studija, odnosno 60 ECTS kredita, doktorandu Arijani Govori zbog ranije položenih ispita sa prve godine doktorskih studija na istom fakultetu, sa kojih je kandidatkinja u međuvremenu ispisana. Kako na Univerzitetu Crne Gore ne postoji uniformno djelovanje po ovom pitanju, predsjedavajuća prof. dr Biljana Šćepanović je na prethodnoj sjednici Odbora istakla da je potrebno konsultovati se sa Pravnom službom oko ovog pitanja. Na posljednjoj sjednici Odbora ponovljen je ranije izrečeni stav da i ako bude moguće priznavanje predmeta, kandidat mora ponovo prijaviti doktorsku disertaciju, odnosno raditi polazna istraživanja, budući da u ranijem statusu studenta, koji je okončan ispisom, nije završen postupak odobravanja prijave, odnosno teme doktorske disertacije. Stoga je maksimalno moguće priznavanje u visini 40 ECTS kredita.
6. Odbor je odgodio izjašnjavanje o predmetu priznavanja ispita kandidatkinji mr Nedi Bošković sa studijskog programa Održivi razvoj. Kandidatkinja se obratila Odboru molbom za priznavanje tri ispita sa studijskog programa Zaštita životne sredine, na Prirodno-matematičkom fakultetu Univerziteta Crne Gore, na kojem je takođe aktivni student (koji je upravo predao završenu disertaciju na ocjenu). Pribavljeno mišljenje rukovodioca studijskog programa Održivi razvoj, prof. dr Radovana Stojanovića, koje nije pozitivno, nije bilo dovoljno za meritorno odlučivanje Odbora. Odlučeno je da se od Prirodno-matematičkog fakulteta zatraže nastavni planovi predmeta sa studijskog programa Zaštita životne sredine, kako bi se neposrednim uvidom izvršila procjena podudarnosti sa predmetima istog naziva na studijskom programu Održivi razvoj.
7. Odbor je razmatrao dokumentaciju koja se odnosi na nastavak procedure doktorske disertacije doktoranda mr Borisa Markovića, koju su, na zahtjev Odbora, dostavili Elektrotehnički fakultet i Pravna služba Rektorata Univerziteta Crne Gore. Kandidat Marković je u proljeće 2008. godine prijavio temu doktorske disertacije i odbranio polazna istraživanja prema tada važećim Pravilima doktorskih studija. Prema dostupnoj dokumentaciji, ETF je uputio D1 obrazac Senatu (zahtjev za odobrenje teme i imenovanje mentora), ali nije dobio odluku/odgovor od Senata, bez obzira što se više puta interesovao za taj predmet. Kandidat Marković je, zbog ćutanja administracije, pokrenuo i spor protiv Univerziteta Crne Gore. Na Odboru je ocijenjeno da nije nadležnost tog tijela da se bavi eventualnim propustima drugih organa Univerziteta, pogotovo ne onih koji su se dešavali prije i tokom prethodnih 14 godina, već da u postojećim okolnostima pokuša da pomogne kandidatu da se procedura doktorske disertacije nastavi. Kao najvažnije pitanje istaknuto je to da li je predložena tema i dalje aktuelna i disertabilna, imajući u vidu da je prijavljena prije 14 godina. S tim u vezi, Odbor je odlučio sa **9 glasova „za“, nije bilo glasova protiv i uzdržanih,** da uputi dopis ETF-u u kojem će tražiti izjašnjenje u vezi: zainteresovanosti kandidata mr Borisa Markovića da nastavi rad na istoj temi; spremnosti ranije predloženog mentora prof. dr Dragana Filipovića da nastavi rad sa kandidatom na prijavljenoj doktorskoj disertaciji; aktuelnosti i disertabilnosti teme iz 2008. godine u ovom trenutku; mišljenja Vijeća prirodnih i tehničkih nauka iz 2008. godine o predmetnoj prijavi disertacije. Potrebno je da ETF dostavi stavove po navedenim pitanjima, kako bi Odbor mogao zauzeti konačan stav, te kako bi mogla biti nastavljena procedura u vezi doktorske disertacije mr Borisa Markovića.
8. Odbor je razmatrao dokumentaciju koja se odnosi na nastavak procedure doktorske disertacije doktoranda Nenada Koprivice, koju je, na zahtjev Odbora, dostavio Fakultet političkih nauka. Odbor je sa **9 glasova „za“, nije bilo glasova protiv i uzdržanih,** prihvatio predlog iz Odluke Vijeća Fakulteta političkih nauka broj 01-1219/2 od 06. 11. 2020. godine o formiranju nove Komisije za ocjenu doktorske disertacije „Politički uslovi integracija Zapadnog Balkana u EU – poseban osvrt na Crnu Goru” kandidata mr Nenada Koprivice. Kandidat Koprivica je 2008. godine prijavio temu doktorske disertacije i odbranio polazna istraživanja, prema tada važećim Pravilima doktorskih studija. Iste godine je Senat odobrio temu i imenovao mentora kandidatu Koprivici. Odbor je utvrdio da su uslovi za imenovanje Komisije za ocjenu doktorske disertacije kandidata Koprivice bili ispunjeni u trenutku predaje disertacije na ocjenu, 2013. godine, kada je Senat imenovao prvobitnu Komisiju, koja je svoj pozitivan izvještaj o ocjeni disertacije podnijela tek 2015. godine. Iz dokumentacije koju je Odbor dobio na uvid, nije jasno zašto je Komisija podnijela izvještaj o ocjeni tek nakon 18 mjeseci od imenovanja, umjesto u propisanom roku od 45 dana. Senat je, 2015. godine, vratio na dopunu, odnosno izmjenu prvo izvještaj komisije, a potom i predmetnu doktorsku disertaciju. Kandidat mr Koprivica se 16. septembra 2020. godine Molbom, broj 01-1219, obraća dekanu Fakulteta političkih nauka prof. dr Milanu Markoviću i predsjedniku Komisije za doktorske studije prof. dr Borisu Vukićeviću da Vijeće te univerzitetske jedinice predloži organima Univerziteta novi sastav Komisije za ocjenu disretacije zbog smrti njegovog mentora, a kako bi stekao mogućnost da privede kraju doktorske studije i odbrani doktorsku disertaciju. Fakultet političkih nauka je 6. novembra 2020. godine dostavio Centru za doktorske studije i Senatu predlog Vijeća za imenovanje nove Komisije za ocjenu (dopunjene/izmijenjene) doktorske disertacije kandidata Koprivice, u sastavu: prof. dr Gordana Đurović, redovna profesorica Ekonomskog fakulteta Univerziteta Crne Gore, prof. dr Boris Vukićević, vanredni profesor Fakulteta političkih nauka Univerziteta Crne Gore i prof. dr Dragan Đukanović, vanredni profesor Fakulteta političkih nauka Univerziteta u Beogradu. U predloženom sastavu komisije nema mentora kandidata, prof. dr Radovana Vukadinovića, s obzirom da je preminuo. Odbor je mišljenja da nije potrebno imenovati novog mentora kandidatu koji je već predao na ocjenu završenu doktorsku disertaciju, već da se procedura može nastaviti imenovanjem Komisije za ocjenu disertacije odgovarajućeg sastava (u pogledu naučnih oblasti članova) u kojem nema mentora.
9. Odbor za doktorske studije je razmatrao mogućnost i potrebu usvajanja Plana organizacije/izvođenja nastave na doktorskim studijama za studijsku 2022/23. godinu. U cilju optimizacije rada Centra za doktorske studije i blagovremene pripreme Plana, dogovoreno je da se kontaktiraju univerzitetske jedinice koje imaju treći nivo studija kako bi u toku aprila dostavile planove.
10. Odboru za doktorske studije je dostavljen dopis Pomorskog fakulteta Kotor, broj 01-932/2, od 5. 4. 2022. godine, u vezi davanja mišljenja na zahtjev doktorantkinje Stanice Nedović da joj Komisija za doktorske studije Pomorskog fakulteta pomogne u pronalaženju mentora. Komisija se obratila Odboru molbom za pojašnjenje da li, ukoliko na Univerzitetu Crne Gore nema slobodnog mentora u oblasti istraživanja kandidatkinje, može biti angažovan „mentor – profesor koji je u penziji ili je sa nekog od univerziteta iz okruženja“. Odbor je zauzeo stav da Komisija u ovom i svim drugim slučajevima treba da postupa u skladu sa Pravilima doktorskih studija. Konkretno u ovom slučaju, Pravila jasno omogućavaju angažovanje mentora koji nije u radnom odnosu na UCG, te će pisani odgovor takve sadržine biti upućen Pomorskom fakultetu.

Odbor je završio sa radom u 15:00h.

 **ZAPISNIK SAČINIO PREDSJEDNIK ODBORA ZA DOKTORSKE STUDIJE**

 **Mr Dejan Lučić Prof. dr Biljana Šćepanović**